“J.P.Morgan” เพิ่มน้ำหนักลงทุน IVL เคาะเป้า 72 บ. โบรกฯไทยชี้กำไร Q1/61 โตเฉียด 5 พันล้าน
“J.P.Morgan” ปรับเพิ่มน้ำหนักลงทุนหุ้น IVL เคาะเป้า 72 บ. โบรกฯไทยชี้กำไร Q1/61 โตเฉียด 5 พันลบ. หลังโรงงาน PTA กลับมาเดินเครื่องเต็มกำลัง ดันปริมาณขายเพิ่มเป็นระดับ 2.38 ล้านตัน
9 พ.ค. 2561

ผู้สื่อข่าวรายงานว่า “เจพีมอร์แกนเชส” หรือ JPMorgan Chase บริษัทให้บริการทางการเงิน และการลงทุนในสหรัฐฯ ได้มีการปรับน้ำหนักการลงทุน (Overweight) ในหุ้นบริษัท อินโดรามา เวนเจอร์ส จำกัด (มหาชน) หรือ IVL จากราคาเป้าหมายเดิมที่ 65 บาท เป็น 72 บาท
ขณะเดียวกัน นักวิเคราะห์ บล.เมย์แบงก์ กิมเอ็ง (ประเทศไทย) ระบุคำแนะนำ “ซื้อ” หุ้น IVL เช่นกัน โดยให้ราคาเป้าหมายที่ระดับ 70 บาท พร้อมคาดผลการดำเนินงานงวดไตรมาส 1/2561 จะมีโอกาสทำกำไรสุทธิ 4,948 ล้านบาท เติบโต 11.8% เมื่อเทียบช่วงปีก่อนที่มีกำไรสุทธิ  4,426 ล้านบาท
สำหรับงวดไตรมาส 1/2561 คาดกำไรจากการดำเนินงานเท่ากับ 4,303 ล้านบาท เพิ่มขึ้น 42% จากช่วงปีก่อน เนื่องจากผลบวกจากการกลับมาเดินเครื่องเต็มที่หลังโรงงาน PTA ในแคนาดาหยุดซ่อมบำรุงตามแผนในช่วงปลายปี ส่งผลให้ปริมาณขายจะเพิ่มขึ้น 3% ไตรมาส 4/2560 เป็นระดับ 2.38 ล้านตัน
ขณะที่โรงงาน PX ในสหรัฐอเมริกาสามารถกลับมาเดินเครื่องหลังหยุดซ่อมบำรุงเช่นกัน ดังนั้น จึงถือเป็นหนึ่งในปัจจัย หนุนมาร์จิ้น EBITDA ต่อตัน และยังมีส่วนต่างราคาผลิตภัณฑ์ที่ส่วนใหญ่เพิ่มขึ้นจากงวดไตรมาส 4/2560 และคาด IVL จะมีบันทึกกำไรจากสต๊อกประมาณ 15 ล้านเหรียญสหรัฐฯ
ด้านนายดีลิป กุมาร์ อากาวาล กรรมการบริหาร IVL เปิดเผยว่า บริษัทตั้งเป้าปี 2561 จะมี EBITDA เติบโต 25% จากฐานปี 2560 โดยเป็นการเติบโตจากธุรกิจหลัก และโครงการที่อยู่ระหว่างดำเนินการที่คาดว่าจะแล้วเสร็จในปี 2561 ซึ่งไม่รวมการเข้าซื้อกิจการใหม่ๆ ของบริษัท
อีกทั้งนี้ในปี 2561 บริษัทคาดว่าจะใช้งบลงทุน 1,200 ล้านเหรียญสหรัฐฯ จากงบลงทุนรวม 2 ปี (2561-2562) ที่ระดับ 1,800 ล้านเหรียญสหรัฐฯ โดยจะเป็นงบที่ไม่รวมการเข้าซื้อกิจการ ซึ่งจะใช้ลงทุนในโครงการต่อเนื่องของบริษัท ที่มีการประกาศไปแล้วช่วงก่อนหน้านี้